
[bookmark: TextBodyBegin]Az Európai Parlament,
–	tekintettel az Európai Külügyi Szolgálat szóvivőjének a hondurasi választási folyamatról szóló, 2025. december 12-i, 2025. december 25-i és 2026. január 13-i nyilatkozataira,
–	tekintettel eljárási szabályzata 150. cikkének (5) bekezdésére és 136. cikkének (4) bekezdésére,
A.	mivel Hondurasban 2025. november 30-án általános választásokat tartottak, amelyeket erős politikai polarizáció, külföldi beavatkozás, feszültségek, intézményi instabilitás és a média megfélemlítése jellemeztek; mivel 2025. december 24-én Honduras Nemzeti Választási Tanácsa hivatalosan megválasztott elnöknek nyilvánította Nasry Asfurát, és hitelesítette a kongresszusi és önkormányzati eredményeket;
B.	mivel a nemzeti és a – többek között az EU és az Amerikai Államok Szervezete (AÁSZ) képviseletében jelenlévő – nemzetközi megfigyelők kijelentették, hogy az eredmények a nép akaratát tükrözik; mivel az eredményt nemzetközileg elismerték, bár egészen a közelmúltig többek között a hivatalban lévő elnök, Xiomara Castro is megtagadta Asfura győzelmének elismerését;
C.	mivel a Nemzeti Választási Tanács tagjai fenyegetéseknek és megfélemlítésnek voltak kitéve a választási folyamatot övező politikai erőszakkal és feszültségekkel összefüggésben;
D.	mivel 2026. január 8-án az ellenzéki Nemzeti Párt képviselője, Gladys López robbanószerkezet által okozott sérülést szenvedett a Nemzeti Kongresszusban; mivel ez a támadás a választások utáni fokozott feszültségek közepette történt, és a politikai erőszak eszkalálódását jelenti, komoly aggályokat vetve fel a politikai pluralizmussal, a parlamenti mentelmi joggal és a személyes biztonsággal kapcsolatban;
E.	mivel 2026. január 10-én a leköszönő elnök rendelet útján elrendelte a szavazatok újraszámlálását, megkerülve az alkotmányos eljárásokat; mivel a Nemzeti Választási Tanács ezt a rendeletet alkotmányellenesnek és a választási hatalom megsértésére irányuló kísérletnek nyilvánította;
F.	mivel az alkotmány értelmében 2026. január 27. az elnöki hatalomátadás hivatalos dátuma, amely mellett a hivatalban lévő elnök elkötelezte magát;
1.	hangsúlyozza, hogy tiszteletben kell tartani a hondurasi nép akaratát; elismeri, hogy Nasry Asfura megválasztott elnök;
2.	felhívja a hivatalban lévő kormányt, hogy tartsa tiszteletben a választási eredményeket; hangsúlyozza, hogy véget kell vetni a különösen az ellenzék tagjai és a választási tisztviselők ellen irányuló erőszaknak és a megfélemlítésnek; sürgeti a hondurasi hatóságokat, hogy garantálják valamennyi demokratikus intézmény, köztük a Nemzeti Választási Tanács biztonságát és védelmét;
3.	alkotmányellenesnek és a hondurasi demokrácia elleni támadásnak tartja a szavazatok újraszámlálását elrendelő rendeletet;
4.	felhívja az összes felet, hogy működjenek együtt a békés hatalomátadás biztosításában, elkerülve a lázító retorikát és a politikai erőszakot a demokratikus stabilitás megőrzése, valamint a hondurasi népet sújtó tartós szegénység, egyenlőtlenség és bizonytalanság kezelése érdekében;
5.	elítéli a Gladys López elleni erőszakot; átlátható és független vizsgálatot szorgalmaz az elkövetők bíróság elé állítása érdekében; felhívja a leköszönő kongresszus elnökét, Luis Redondót, hogy tartózkodjon minden olyan kísérlettől, amely megakadályozná, hogy az újonnan megválasztott kongresszus ellássa megbízatását;
6.	elismerését fejezi ki az EU és az AÁSZ szerepéért, és támogatja azok megállapításait, amelyek előzetes nyilatkozataikban kiemelik, hogy a választások feszült és polarizált környezetben zajlottak, de a választás napja jól szervezett és békés volt; sürgeti a hondurasi hatóságokat, hogy maradéktalanul hajtsák végre az EU választási megfigyelő missziójának korábbi és jövőbeli ajánlásait;
[bookmark: _Hlk219406045]7.	sürgeti a jelenlegi hondurasi hatóságokat, hogy garantálják a rendezett és békés hatalomátadást, tiszteletben tartva a Nemzeti Választási Tanács által kihirdetett eredményeket;
8.	sajnálatát fejezi ki amiatt, hogy az EU hondurasi nagykövetét több mint egy éve nem kérték fel megbízólevelének átadására; reményét fejezi ki, hogy erre gyorsan sor kerül a hivatalba lépő kormány alatt;
9.	utasítja elnökét, hogy továbbítsa ezt az állásfoglalást a Tanácsnak, a Bizottságnak, az alelnöknek/főképviselőnek, a tagállamoknak, valamint Honduras kormányának és parlamentjének.

